Dr. **David Starčević** (Žitnik, Gospić, 1840. - Jastrebarsko, 18. XI. 1908.), hrvatski političar

Životopis
---------

Sinovac Ante Starčevića. Doktorirao je pravo u Budimpešti 1869. bio je suplent zagrebačke gimnazije, a otpušten je 1871. zbog protuaustrijskih stavova te sumnje za sudioništvo u Rakovičkoj buni. Od 1873. odvjetnik je u Jastrebarskom. Jedan je od najaktivnijih pravaša nakon obnove stranke 1878.; zastupnik u Hrvatskom saboru 1881. Kao gorljiv protivnik Héderváryjeve politike biva najpopularniji hrvatski oporbeni političar. Na saborskoj sjednici 5. listopada 1885. fizički je napao bana Khuena (popularni "Saborski vritnjak"), čime se je hvalio, a budući da je ban u javnosti opovrgavao događaj, bio je zbog klevete osuđen na šest mjeseci zatvora. U doba raskola Stranke prava (1895.) pristupio je Domovinašima, a 1899. ulazi u Frankovu Čistu stranku prava, ali se ubrzo potpuno povlači iz politike. Zbog progona i zatvaranja štovan je kao stradalnik za hrvatske nacionalne ciljeve.

1883. ga je kotarski zastupnik Slavoljub Jansa optužio "da je Stranka prava u lakovjernu masu naroda «nečuvene stvari proturila» te između ostalog i vijest «da je prorok David Starčević od ruskoga cara sto hiljada vojske dobio, a ta da je na granici magjarskoj u tu svrhu da magjare potuče, a u korist našega cara, koga narodna stranka kao prijateljica magjara ne štiti."

Saborski vritnjak Khuenu Héderváryju
------------------------------------

U saborskoj raspravi 5. listopada 1885. godine ban Khuen Héderváry opravdavao je nezakonito otuđenje t.zv. Komornih spisa koji su nezakonito odnešeni u Madžarsku. Izbila je žestoka svađa i Héderváry je u jednom trenutku krenuo iz sabornice ali David Starčević je rekao Gržaniću da banu ne da samo tako izaći van pa je Gržanić krenuo za njim i izgurao ge iz sabornice pritom ga udarivši nogom u stražnjicu. Nakon tih događaja u sabornici David Starčević, Eugen Kumičić i Josip Gržanić bili su odmah pritvoreni. Khuenove pristaše su po svaku cijenu htjeli dokazati da nitko nije udario niti mogao udariti "preuzvišenoga gospodina bana". Ali pravaš Grga Tuškan, odnosno do 5. listopada dr. Grga Tuškan, u istražnome je zatvoru (10. listopada 1885.) izjavio: "Ja držim da je udaren Preuzvišeni g. ban nogom..." Grgi Tuškanu je nakon toga oduzeta doktorska titula kao i Davidu Starčeviću i osuđeni su na 6 mjeseci zatvora. Završetak suđenja popratili su žestoki prosvjedi građana u Zagrebu.

Literatura
----------

* Opća i nacionalna enciklopedija u 20 knjiga, Zagreb, 2007.

Vanjske veze
------------

* Izlazak iz genitiva ili drugi hrvatski preporod, Smiljana Rendić, Hrvatsko kulturno vijeće
* Poznati izdanci loze Ante Starčevića. Političari, umjetnici. Pravaški gorostas dr. David Starčević, str.30[*mrtav link*], piše Mirjana Greblo, Vila velebita, časopis Like i Velebitskog primorje
* Google Knjige Vid Došen: *Aždaja sedmoglava, bojnim kopljem udarena i nagerdjena, iliti sablast griha na sedam glavnih grihah razdiljenoga oštrom istinom pokarana i prikorena; A drugačije ukor malovridnostih čovičanskih postavljen u jednu knjigu, koju sabra, sličnorično izpisa, i na svitlo dade Vid Došen, dalmatin od mora velebitskoga, sl. biskupata zagrebskoga misnik, župe dubovičke u vitežkoj krajini slavonskoj brodskoj duševni upravitelj i pastir;* *(a drugiput na vidik iznese David Starčević)*, Zagreb, 1865


***David Starčević*** na Wikimedijinoj ostavi